Ach Mama, hot mei Fraa immer widder gsaacht, ach Mama, gäbb se doch zum Sperrmill, de Oma ehr alde Kricke, die lichen do owwe uffm  Speicher jo bloß im Wääch rum! Awwer nä(n), moi Schwichermudder hot nät gewollt. Sowas kännt märr ä(n)fach nät mache, richdich bijedätlos wär däss! Bijedätlos, hawwich gedenkt, dass ich nät lach! Die Oma war seit ball zwanzich Johr dot, un die Kricke warn inzwische sogar umgezoche vum Speicher in Bärmesens uff dänn in de Vorderpalz. Nein, mit mir gibts das nicht! hot die Schwichermudder ganz spitz gemäänt, un wann se hochdaitsch redd, do is res ach dodernscht. Ehrn letschde Trump war: Wu die Oma se  nie benitzt hot, sinn die noch nachelnai, die Kricke! Un im iwwriche dun se mich gaanät steere do owwe! Däss war nadierlich kä(n) Wunner, weil se die eng Trepp uff de Speicher sowieso nie nuffgstiche is. Norre de Schornschdefäächer is jedesmol im Halbdunkle schiergaa driwwer-geborzelt iwwer die Kricke ...